Ահաւասիկ առջեւում Երեւանի աւագանու ընտրութիւններ են եւ կրկին նոյն պատկերն է մեզանում: Չխօսելով մասնակից առանձին ուժերի ու դաշինքների էութեան մասին` նշեմ միայն, որ արդէն իսկ ուրւագծւում է այն լրատւամիջոցների շրջանակը, որոնք ստանձնել են քարոզարշաւն ու պայքարը մունդռելու «սուրբ» գործը: Շքերթը գլխաւորողների մէջ է, բնականաբար, «Ժամանակ» թերթը` «1in.am» էլեկտրոնային իր տարբերակով հանդերձ, որտեղ, չգիտես ինչ «պատահականութեամբ» կենտրոնացած է սկանդալային անցեալով մարդկանց մի շրջանակ, որոնք այսօր խուսափում են անգամ իրենց սեփական անուն ազգանուններով հանդէս գալ: «Մանր» խուլիգանութիւններով յայտնի են գլխաւոր խմբագրից մինչեւ զանազան Արծրունիներ ու Կայծունիները, որոնք իրենց կեանքում լիուլի ճաշակել են հասարակական պարսաւանքի դառը համը, սակայն միշտ փրկւել` ընտրած մասնագիտութիւնը սրա-նրա ոտքի տակ փալաս դարձնելու գնով: